紅酒歌呈京西漕劉郎中立義
作者：劉過
朝代：宋

paragraphs: 桃花爲麯杏爲糵，酒醖仙方得新法。
大槽迸裂猩血流，小槽夜雨真珠滴。
峴山之北古襄陽，春風爛漫草花香。
乘軺誰爲部使者，金閨通籍尚書郎。
兒樣愛民真父母，十萬人家感恩厚。
鵝兒不酌宜城黄，流霞造此江南酒。
輪蹄日日行樂同，琥珀瀲灧琉璃鍾。
珊瑚枝下貴公子，人面日色相爭紅。
欄桿十二開簾幔，腰鼓轟雷奏仙樂。
翠翹金鳳大隄倡，玉纖捧勸羅衣薄。
人生百歲能幾何，海棠花開春較多。
有貂可解換一斗，醉到天曉待作麽。